IZLAGAČI NA DRUGOM FESTIVALU KNJIGE U MATICI HRVATSKOJ

[ALFA d.d. 2](#_Toc138068047)

[DRUŠTVO HRVATSKIH KNJIŽEVNIKA ZAGREB 2](#_Toc138068048)

[DISPUT 3](#_Toc138068049)

[FAKULTET HRVATSKIH STUDIJA SVEUČILIŠTA U ZAGREBU 3](#_Toc138068050)

[HRVATSKI INSTITUT ZA POVIJEST 4](#_Toc138068051)

[HRVATSKA SVEUČILIŠNA NAKLADA 4](#_Toc138068052)

[MATICA HRVATSKA 5](#_Toc138068053)

[OGRANAK MATICE HRVATSKE U BJELOVARU 7](#_Toc138068054)

[OGRANAK MATICE HRVATSKE U BUJAMA 8](#_Toc138068055)

[OGRANAK MATICE HRVATSKE U ČAKOVCU 8](#_Toc138068056)

[OGRANAK MATICE HRVATSKE U ČITLUKU 9](#_Toc138068057)

[OGRANAK MATICE HRVATSKE U DUBROVNIKU 9](#_Toc138068058)

[OGRANAK MATICE HRVATSKE U ĐAKOVU 10](#_Toc138068059)

[OGRANAK MATICE HRVATSKE U GAREŠNICI 11](#_Toc138068060)

[OGRANAK MATICE HRVATSKE U GOSPIĆU 11](#_Toc138068061)

[OGRANAK MATICE HRVATSKE U GRUDAMA 12](#_Toc138068062)

[OGRANAK MATICE HRVATSKE U KARLOVCU 12](#_Toc138068063)

[OGRANAK MATICE HRVATSKE U KLOŠTAR IVANIĆU](#_Toc138068064)

[I HRVATSKI INSTITUT ZA POVIJEST 13](#_Toc138068064)

[OGRANAK MATICE HRVATSKE U KRIŽEVCIMA 13](#_Toc138068065)

[OGRANAK MATICE HRVATSKE U MOSTARU 14](#_Toc138068066)

[OGRANAK MATICE HRVATSKE U OGULINU 14](#_Toc138068067)

[OGRANAK MATICE HRVATSKE U OZLJU I PUČKO OTVORENO UČILIŠTE KATARINA ZRINSKA 15](#_Toc138068068)

[OGRANAK MATICE HRVATSKE U PETRINJI 15](#_Toc138068069)

[OGRANAK MATICE HRVATSKE U PODSTRANI 16](#_Toc138068070)

[OGRANAK MATICE HRVATSKE U SLATINI 16](#_Toc138068071)

[OGRANAK MATICE HRVATSKE U VIROVITICI 17](#_Toc138068072)

[OGRANAK MATICE HRVATSKE U ZADRU 17](#_Toc138068073)

[OGRANAK MATICE HRVATSKE U ZAPREŠIĆU 17](#_Toc138068074)

# ALFA d.d.

**Mate Maras: *Komedija od života*, urednik: Božidar Petrač, Alfa, Zagreb, 2023.**

**PREDSTAVLJAČI: Božidar Petrač i Mate Maras**

Čudan je oblik književnoga djela *Komedija od života* u kojem Mate Maras na početku napominje kako je odlučio „baciti pogled unatrag“ i skupiti razasute zapise koji svjedoče o njegovu dosadašnjem putovanju kroz dolinu suza koja se naziva književnošću. Autor je ostavio neizbrisiv trag u hrvatskom prevodilaštvu i razumljivo je da se njegovo izvorno pisanje neraskidivo oslanja na iskustva koja je stekao s velikanima svjetske literature.

Ovdje je trajno nazočna *Božanstvena komedija* koja ga nadahnjuje već pola stoljeća, od mladenačkog napora da nadopuni slavni Kombolov prijevod, do skorog izlaska iz tiska toga remek-djela koje je sâm cjelovito pohrvatio. Pedesetak zapisa o ljudima i događajima nose u zaglavlju po jednu Danteovu tercinu ne bi li na svaki od njih pala sveta zraka nedosegnute svjetlosti. Listajući stranice rukopisa, pratimo autorov život od djetinjstva do danas. Čitajući izbrušeni tekst i efektne završetke nehotice požalimo što se autor – trajno zauzet prevođenjem svjetskoga književnog blaga –tek tu i tamo okušavao u izvornim djelima. Kroz ovaj mozaik raznorodnih pripovijesti protječe rijeka vremena kojom pluta mnoštvo nepovezanih sudbina, često s imenom i prezimenom. Od pričice o početnici *Zrno znanja* i šahovskom priručniku, od tugaljiva sjećanja na ključ koji je nanio bol majci, preko dnevnika s tumaranja s Eljubom po Hercegovini, preko „gorkih trešanja“ i tugaljiva vojnikovanja, preko obiteljskog života u Poreču i anegdota o Tomizzi i Zaniniju, pa sve do sudbonosnih susreta sa Shakespeareom i Rabelaisom, i tako dalje, iz dana u dan raste iskrena ispovijest čovjeka koji je čitav život pokušavao svima kazivati svoj život.

# DRUŠTVO HRVATSKIH KNJIŽEVNIKA ZAGREB

**Josipa Dragičević: *One*, urednik: Ivica Matičević, Društo hrvatskih književnika Zagreb, Zagreb, 2023.**

**PREDSTAVLJAČI: Antun Pavešković, Tin Lemac i Josipa Dragičević**

Zbirka pjesama *One* u centar razmatranja postavlja žensko iskustvo i posljedično tomu žensku doživljajnost. Naglasak je na preispitivanju ženskoga identiteta; što je u ženama „njihovo“, a što „tuđe“; što je posljedica internalizacije rodnih uloga i društvenih normi; što je posljedica iskustva, vlastitoga ili onoga drugih žena, a što je transgeneracijski naslijeđeno; i u konačnici kolika je mogućnost otpora žene onomu što ona ne doživljava odrazom vlastitoga identiteta, a napose koliko je taj otpor vidljiv. Zbirka je ujedno i autorska pjesnička potraga za istodobno uspješnim lirskim izrazom i jasnim, komunikativnim, iako dijelom i začudnim, pjesničkim tekstom, otvorenim široj čitateljskoj publici, kao i pokušaj literarizacije tema bliskih svima, neovisno o spolu, ali i godinama, geografskoj, kulturološkoj, društvenoj i bilo kojoj drugoj čitateljskoj determiniranosti.

# DISPUT

**Mihajlo Kocjubinski: *Sjene zaboravljenih predaka*, Disput,Zagreb, 2023.**

**PREDSTAVLJAČI: Dariya Pavlešen, Filip Badanjak i Josip Pandurić**

Pripovijest *Sjene zaboravljenih predaka* (1912), malo remek-djelo iz posljednjih godina života klasika ukrajinske književnosti Mihajla Kocjubinskog, zasniva se na književnosti dobro poznatoj temi neprijateljstva dviju obitelji i velike, zabranjene ljubavi između dvoje njihovih potomaka, u ovome slučaju Ivana i Maričke, no originalnost ovomu djelu daje mjesto radnje. Smještena u ukrajinski dio Karpata, zemlju Gucula, pripovijest nas vodi magičnim svijetom tih gorštaka. Uvjetovani geografskom izoliranošću, njihovi su običaji, vjerovanja, svakodnevica uistinu jedinstveni. Među njima još uvijek žive sva ona pretkršćanska vjerovanja u šumska i vodena, dobra i zla nadnaravna bića koja su nestala iz života „civiliziranih” društava. Lajtmotiv djela – u kojem se isprepleću stvarnost i mašta, realno i fantastično – idealizirana je, tajanstvena i kristalno čista ljubav u stilu romantičara. Njezina je podloga, prema autoru, prvotna folklorno-mitološka svijest čovjeka koja se u najčišćem obliku uspjela sačuvati samo u od Boga i ljudi zaboravljenim krajevima poput Karpata, gdje su se sjene davnih običaja i kultova, s kojima su stoljećima živjeli preci, pokazale najživotnijima.

# FAKULTET HRVATSKIH STUDIJA SVEUČILIŠTA U ZAGREBU

**Zbornik I. međunarodne znanstveno-stručne konferencije *Gastarbajterska iseljenička poema – od stvarnosti do romantizma*, urednici: Wollfy Krašić, Monika Komušanac, Tado Jurić, Fakultet hrvatskih studija Sveučilišta u Zagrebu i Hrvatsko katoličko sveučilište, Zagreb, 2023.**

**PREDSTAVLJAČI: Stjepan Šterc i Tado Jurić**

Vječna borba za opstanak i iseljavanja Hrvata povijesni su usudi s velikim tragovima u hrvatskom društvu i prostoru pa je tako i gastarbajtersko razdoblje šezdesetih godina prošloga stoljeća ostavilo svoje tragove na cjelokupni hrvatski razvoj. Unatoč tome, gastarbajterske posebnosti nisu dovoljno razmotrene i vrednovane niti su postavljene u vrijednosnom smislu u temelje hrvatskog društva. Stoga je međunarodna znanstveno-stručna konferencija „Gastarbajterska iseljenička poema – od stvarnosti do romantizma“ održana u Zagrebu 19. i 20. listopada 2020. u organizaciji Fakulteta hrvatskih studija i Hrvatskoga katoličkoga sveučilišta dala značajan doprinos znanstvenom rasvjetljavanju uzroka koji su uvjetovali silinu iseljavanja, ali i posljedica koje su nepovratno obilježile hrvatsko moderno društvo. Održana je uz potporu Ministarstva znanosti i obrazovanja te Zaklade Konrad Adenauer. Usprkos tome što se odvijala u jeku pandemije koronavirusa, okupila je 95 renomiranih stručnjaka iz različitih institucija iz svih krajeva Hrvatske te 12 međunarodnih sudionika iz Europe, Južne Amerike i Australije koji su govorili o temama poput gastarbajterskog romantizma (sna o povratku), društvenoj i političkoj marginalizaciji gastarbajtera, ulozi gastarbajtera u obrani i oslobađanju Hrvatske, političkim i ekonomskim uvjetovanostima iseljavanja, demografskim potencijalima i gubitcima, identitetskom bogatstvu dijaspore, umjetnosti u egzilu te političkoj emigraciji i tisku. Zbornik radova rezultat je znanstvene spoznaje o gastarbajterskom romantizmu, ali i vrednovanja njegovog značenja u kasnijoj hrvatskoj iseljeničkoj i razvojnoj stvarnosti.

# HRVATSKI INSTITUT ZA POVIJEST

**Vijoleta Herman Kaurić: *Za naše junake... Rad dobrotvornih društava grada Zagreba u Prvom svjetskom ratu*, Hrvatski institut za povijest, Zagreb, 2023.**

**PREDSTAVLJAČI: Ante Bralić i Ljiljana Dobrovšak**

Monografija analizira rad dobrotvornih društava grada Zagreba tijekom Prvoga svjetskog rata kroz nekoliko područja: pomoć vojnicima na bojištu, pomoć ženama i djeci mobiliziranih vojnika, rad društava na zbrinjavanju ranjenih i bolesnih vojnika, slanje pomoći zarobljenicima te akcije za podizanje spomen-obilježja poginulima u ratu. U svim navedenim poljima ova monografija predstavlja pionirsko djelo u hrvatskoj historiografiji. Međutim, stavljanjem ove teme u puno širi kontekst dobija se prikaz socijalne povijesti, povijesti svakodnevice, povijesti medicine i utjecaja krupnih povijesnih događaja na uloge spolova u javnom životu. Kroz djelovanje društava prati se djelovanje vojnih i civilnih vlasti, državne i lokalne uprave, te pozicije gradske ekonomske i kulturne elite u sklopu pojedinih angažmana. Identificira se istaknute pojedince koji su se najviše angažirali oko pojedinih akcija, ali i brojne druge manje značajne kako bi se pokazalo koliko je briga za vojnike i njihove obitelji bila zajednički napor cijeloga društva, svih slojeva bez obzira na ekonomsku moć, spol ili godine života.

# HRVATSKA SVEUČILIŠNA NAKLADA

**Cvijeta Pavlović: *Književnost ili prosvjetiteljstvo*** – ***Komparatističke studije o književnosti i kulturi XVIII. stoljeća,* Hrvatska sveučilišna naklada, Zagreb, 2022.**

**PREDSTAVLJAČI: Boris Senker i Suzana Coha**

Knjiga objedinjuje uvide suvremene znanosti o književnosti o umjetničkim pravcima 18. stoljeća i doprinose na području periodizacije i klasifikacije književnosti. Nastala je iz potrebe usustavljivanja pojedinačnih analiza, raznolikih tema i tekstova o 18. stoljeću. Utemeljena je na filologiji imanentnom nazivlju te ističe vrijednosti stilskopovijesne nomenklature (rokoko, klasicizam, sentimentalizam, predromantizam, romantizam). Autorica donosi znanstveno utemeljene zaključke o dometima književnih i općeumjetničkih reperkusija prijelomnoga perioda za modernost tumačenu od 18. do 21. stoljeća, vodeći računa o kontinuitetu koji književnost 18. stoljeća gradi u odnosu na prethodno 17. stoljeće te u odnosu na povijest književnosti uopće. Odabir primjera iz hrvatske književnosti u europskom kontekstu definira komparativnu povijest i proučavanje hrvatske književnosti kao sastavnicu opće i svjetske književnosti. Knjiga je podijeljena na pet poglavlja: Književnost ili prosvjetiteljstvo; Stilski čvorovi 18. stoljeća: rokoko, klasicizam, sentimentalizam, predromantizam; Morlakizam; Lica klasicizma; Stilska zrcaljenja kroz stoljeća. Uz obuhvatno koncipirana poglavlja, sadrži i vrijedan Pojmovnik kojim ističe znanstveno relevantnu terminologiju. Ova je knjiga kamen-temeljac za razumijevanje 18. stoljeća uvjerljivim i relevantnim odgovorima na pojedina istraživačka pitanja koja nudi, stavljajući ih u nove kontekste, interdisciplinarno i komparativno ih osvjetljujući u odnosu prema raznolikim izvorima.

# MATICA HRVATSKA

**Pavao Pavličić: *Općinski pjesnik*, Matica hrvatska, Zagreb, 2023.**

**PREDSTAVLJAČI: Luka Šeput i Pavao Pavličić**

Pavličićev roman *Općinski pjesnik* pripovijeda priču o životu Oktavijana Paveka, vukovarskoga pjesnika, čije pjesme imaju pomalo fantastičnu sudbinu. Svima se, dok ih čitaju u Vukovaru, čine jako dobre, ali kada ih čitaju u drugim gradovima, čine se loše. Pripovjedač romana, Oktavijanov prijatelj i profesor književnosti, pišući o njegovoj poeziji pokušava objasniti ovaj neobični fenomen i dubinsku vezu koja postoji između prostora i književnosti. Uz to, i sam je Oktavijan Pavek iznimna osoba jer čim napusti Vukovar, odmah se razboli, a neobjašnjivo ozdravi čim se vrati u rodni grad. Čini se da je općinski pjesnik posebna biljka koja može živjeti samo na tlu na kojemu je izrasla, kao što njegove pjesme u punini mogu doživjeti samo oni koji se nalaze u istim vukovarskim krajolicima iz kojih izranjanju njegove pjesničke slike.

*Općinski pjesnik* roman je o poeziji i o čitanju, o Vukovaru, o životu lokalnoga pjesnika koji je uz svoj rodni grad zauvijek povezan neobjašnjivom i tajnovitom vezom, i o pripovjedaču koji proučava književnost i pokušava odgonetnuti tajnu uspjeha i neuspjeha poezije Oktavijana Paveka.

**Mihajlo Mihajlovič Kocjubinski: *Fatamorgana,* preveo: Filip Badanjak, Matica hrvatska, Zagreb, 2023.**

**PREDSTAVLJAČI: Dariya Pavlešen, Filip Badanjak i Josip Pandurić**

Kratki roman *Fatamorgana* najpoznatije je djelo Mihajla Kocjubinskoga i blistav primjer socijalne proze. U romanu se opisuju promjene na ukrajinskom selu na početku 20. stoljeća te izazovi koje pred ukrajinske seljake postavljaju nadolazeći val industrijalizacije, kao i pojava revolucionarnih ideja.

*Fatamorgana* je podijeljena je u dva dijela napisana s razmakom od sedam godina. U prvome dijelu, napisanom 1903, prikazan je težak položaj seljaka u carskoj Rusiji na početku stoljeća, opisano je ukrajinsko selo čiji stanovnici gaje lažnu nadu o promjenama koje će olakšati njihov život. Drugi dio, dovršen 1910, prikazuje sve teže uvjete seljaštva i porast nezadovoljstva uoči revolucije te kulminaciju u rušenju i paljenju svega vlastelinskog, čime je zahvaćeno čitavo carstvo. Kocjubinski se pritom pokazuje kao izvrstan psiholog koji uvjerljivo prikazuje opću ljudsku nepromišljenost i povodljivost. Roman je zasnovan na stvarnim događajima u selu Vyhvostiv, u Černjigivskoj oblasti, za vrijeme revolucije u Ruskom Carstvu 1905–1907.

**Nives Opačić: *Rakova djeca,* Matica hrvatska, Zagreb, 2023.**

**PREDSTAVLJAČI: Luka Šeput i Nives Opačić**

U novoj knjizi *Rakova djeca* Nives Opačić odlučila se na iskorak te napisala knjigu koja, za razliku od dosadašnjih, nije u prvom redu posvećena riječima te njihovim poznatim i nepoznatim značenjima. U *Rakovoj djeci* dakako ima i toga, no omiljena jezikoslovka ovaj put pozornost je posvetila temama koje su joj osobno bliske, kao što su intimna značenja nekih osobnih imena, ljubav prema glazbi i glazbenicima, šetnje zagrebačkim kvartovima te sjećanja na davna mjesta njezine mladosti i djetinjstva. U znalački napisanoj i velikim dijelom autobiografskoj knjizi tako se isprepleću intimna rekapitulacija životnoga puta i nevjerojatno poznavanje kulturne povijesti Zagreba.

U predgovoru autorica naglašava: „Tekstovi su to koji kroz mene povezuju jednu već pomalo zasjenjenu prošlost s današnjicom. Voljela sam i još uvijek volim prolaziti ulicama svojega grada sjećajući se nekih davnih zapisa o njemu iz pera hrvatskih književnika ili novinara, ali isto tako i običnih ljudi koje sam na nekim adresama ostavila i više ih na njima nisam našla. Ako je komu do takvih landranja po mjestima koja su svakomu dostupna (a ni dolazak do njih neće vas financijski uništiti), pridružite mi se, pa ćemo postati imaginarni suputnici.“

**Vesna Parun: *Izabrana djela I i II,* Matica hrvatska, Zagreb, 2023.**

**PREDSTAVLJAČI: Božidar Petrač i Nataša Debogović**

U dva sveska izabranih djela objavljen je opsežan izbor pjesama i proze iz bogatog opusa Vesne Parun, najvažnije hrvatske pjesnikinje 20. stoljeća. Uz pjesme iz najpoznatijih zbirki (*Zore i vihori*, *Crna maslina*, *Vidrama vjerna*, *Koralj vraćen moru* i *Ti i nikad*) u izboru priređivača Tvrtka Vukovića, u izdanju se donose i pjesme iz slabije poznatih kasnijih zbirki, kao i znamenita dječja knjiga pjesama *Mačak Džingiskan i Miki Trasi* te odabrani eseji i autobiografski zapisi. Prema riječima priređivača: „Njezin pjesnički opus transformirao je društveni poredak barem u onoj mjeri u kojoj je u njemu otvoreno mjesto za profesionalnu književnicu, prvu ženu u Hrvatskoj koja je živjela isključivo od spisateljskog rada. Pjesnička poetika Vesne Parun jest i emancipatorska politika i stoga što je omogućila da patetična fraza o pisanju kao sudbini postane zbilja.“

# OGRANAK MATICE HRVATSKE U BJELOVARU

**Željko Karaula: *Bjelovar i Hrvatska u srcu: Željko Sabol: Pjesnik, likovni kritičar, proljećar, leksikograf: Prilozi za biografiju*, Ogranak Matice hrvatske u Bjelovaru, Narodna knjižnica „Petar Preradović“ Bjelovar, Družba „Braća Hrvatskog Zmaja“ – Zmajski stol Bjelovar, Društvo hrvatskih književnika, Bjelovar, 2023.**

**PREDSTAVLJAČI: Vedran Milić, Mario Kolar i Željko Karaula**

Ime Željka Sabola (1941–1991) danas je ikona u Bjelovaru. Ipak njegovo djelovanje i baština su također danas nedovoljno poznati široj nacionalnoj hrvatskoj javnosti. Bio je pjesnik, književnik, slikar, novinar, likovni kritičar, leksikograf, istaknuti kulturni djelatnik, autor tekstova više uglazbljenih šansona, te je profesionalno radio kao kustos u Gradskom muzeju Bjelovaru, surađivao s likovnim galerijama i sudjelovao u postavama mnogih izložbi.

U ovoj knjizi, pisanoj na temelju sačuvane pisane ostavštine te relevantne literature autor je nastojao izbjeći određena prešućivanja i „praznine“, nastojalo se Željka Sabola prikazati u punom njegovom stvarnom svjetlu. Sabol je prikazan sa svim njegovim vrlinama, ali i manama, ukoliko ih je bilo. U Sabolovom radu bilo je i onih s kojima nije dijelio isto mišljenje, posebno u izdavačkom radu u bjelovarskom kulturnom krugu.

Knjiga u suštini počiva na tzv. pet ugaonih kamenova, odnosno najintrigantnijih detalja iz života Željka Sabola. Prvi se odnosi na umjetnikove talente. Iako je danas najpoznatiji kao pjesnik čije su pjesme već sedamdesetih godina prošloga stoljeća uvrštene u *Zlatnu knjigu hrvatskoga pjesništva*, bio je i likovni kritičar koji je jedno vrijeme bio voditelj kultne zagrebačke „Galerije Forum“. U legendu su ušli i njegovi uglazbljeni stihovi koje su otpjevali neki od najpoznatijih domaćih glazbenika, poput Arsena Dedića, Tereze Kesovije, Miše Kovača i drugih. Drugi „kamen“ odnosi se na Sabolovo sudjelovanje u Hrvatskome proljećudok je u Bjelovaru bio član i zapravo *spiritus moves* osnivanja ogranka Matice Hrvatske Bjelovar, a treći, s tim povezan, na krivičnu istragu kojoj je podvrgnut zbog svoje domoljubne pjesme *„*Kad izgovorim tvoje ime… Hrvatska“.

# OGRANAK MATICE HRVATSKE U BUJAMA

**Sonja Buljević: *Čipkasta svjetlost / Lacy light*, urednik: Vitomir Jadrejčić, Ogranak Matice hrvatske u Bujama, Buje, 2022.**

**PREDSTAVLJAČI: Vitomir Jadrejčić, Slađan Dragojević i Sanja Petrov Vlahović**

Knjiga haiku poezije autorice, pokojne Sonje Buljević, nagrađivane mentorice i pjesnikinje iz Buja podijeljena je u pet poglavlja. Pisana je na hrvatskom jeziku uz prijevod pjesama na engleski jezik, prijevod dijela pjesama na talijanski jezik te, vrlo rijedak i značajan, prijevod dijela pjesama na čakavsko narječje. Đurđa Vukelić Rožić napisala je Predgovor te prevela pjesme na engleski jezik, a prijevod na talijanski jezik napravila je Klaudija Babić Rihter. Čakavski dio prijevoda izradila je autorica Sonja Buljević.

# OGRANAK MATICE HRVATSKE U ČAKOVCU

**Mirna Ladašić Turk i Zoran Turk:** ***Županijska bolnica u Čakovcu: Stoljeće bolnice u Čakovcu 1922. – 2022.*, urednik: Sven Pal, Županijska bolnica Čakovec, Ogranak Matice hrvatske u Čakovcu, Čakovec, 2023.**

**PREDSTAVLJAČI: Zoran Turk, Sven Pal i Igor Šegović**

Izdana u sunakladništvu Županijske bolnice Čakovec i Ogranka Matice hrvatske u Čakovcu, knjiga *Stoljeće bolnice u Čakovcu 1922. – 2022.* rođendanski je dar toj središnjoj zdravstvenoj ustanovi na području Međimurja. Baveći se dosad nedovoljno obrađenom temom, njezini autori temeljem nekadašnjih novinskih napisa i bolničke arhive daju povijesni pregled razvoja međimurskog zdravstva i čakovečke bolnice, prateći njezin rast od osnutka u poraću Prvoga svjetskog rata, preko turbulencija i smjena raznih režima kroz 20. stoljeće, do najsuvremenijega doba, izazovnog za cjelokupni zdravstveni sustav. Posebnu vrijednost ima drugi dio knjige, u kojem je riječ prepuštena samim liječnicima i djelatnicima bolnice, odnosno njihovim tekstovima o poliklinikama i odjelima na kojima rade. Bogato opremljena fotografijama, ova je monografija, kao i sama 100. obljetnica koja joj je poslužila kao povod, poticaj za daljnji rast i napredak same bolnice, ali i nastavak povjesničarskog istraživanja međimurskoga zdravstva.

# OGRANAK MATICE HRVATSKE U ČITLUKU

***Ljubuški pjesnički zbornik*, urednik: Mate Grbavac, Ogranak Matice hrvatske u Čitluku, Čitluk, 2022.**

**PREDSTAVLJAČI: Mate Grbavac i Andrija Stojić**

U *Ljubuški pjesnički zbornik* ulaze pjesnici koji su rođeni u Ljubuškom ili su podrijetlom Ljubušaci, neko su vrijeme radili, živjeli ili su se školovali u tom gradu ili su svojim djelom postali dio njegove baštine te su sudionici „Ljubuškog pjesničkog maratona“ čime su obogatili pjesničku sliku grada.

Lako je bilo doći do pjesnika koji su tiskali knjige koje je moguće pronaći u javnim knjižnicama, privatnim knjižnicama te do onih koji su svoje pjesme objavljivali u časopisima, tjednicima ili mjesečnicima, problem je bio doći do pjesama ljudi koji nisu ništa objavili, a zna se da su pisali, čak i dobivali lokalne nagrade, regionalne i slično. Ima dosta onih koji su umrli i njihove pjesme su sada po prvi put objavljene u ovoj knjizi. Čudne su ljudske sudbine, pogotovo pjesničke.

Pjesnička vrijednost objavljenih pjesama u ovom *Zborniku* je raznolika. Neki autori su pisali pjesme, neki zaista vrhunsku poeziju, ali sam smatrao da bi se svi trebali pojaviti u knjizi, doduše ne u istom razmjeru i s istom pozornošću. Ovaj *Ljubuški pjesnički zbornik* neka je na čast gradu u kojemu su i za koji su ovi ljudi živjeli, stvarali, izdižući ga iz prosječnosti na ponos svoga vremena, ali i vremena koje nezaustavljivo dolazi. *Zbornik* je još jedna potvrda da je Grad Ljubuški *–* Grad kulture!

# OGRANAK MATICE HRVATSKE U DUBROVNIKU

**Slavica Stojan: *Na početku bijaše hrid: ilustrirana povijest Dubrovnika*, urednica: Ivana Grkeš, ilustrator: Ninoslav Kunc, Ogranak Matice hrvatske u Dubrovniku, Dubrovnik, 2022.**

**PREDSTAVLJAČICA: Ivana Grkeš**

Knjiga *Na početku bijaše hrid: ilustrirana povijest Dubrovnika* Slavice Stojan predstavlja esejističku sintezu dubrovačke povijesti od nastanka Grada do propasti Republike. Nastala je na temelju opsežne literature i dugogodišnjeg istraživačkog i književnog iskustva autorice teksta. Ona sugestivno vodi čitatelja kroz sve epohe i kroz sve uspone i padove u povijesti Grada. Tekst prate ilustracije Ninoslava Kunca koje oslikavaju povijesne portrete i rezimiraju događaje iz prošlosti Republike na duhovit i satiričan način a često se približavaju izričaju stripa. Njihov kreativni doprinos osobito je vidljiv u oslikavanju svakodnevice života. Jer, iako kronološku okosnicu ovog stilski dotjeranog i vješto strukturiranog štiva čine politički događaji, težište naracije o Gradu i njegovoj uzbudljivoj prošlosti autorica stavlja na brojne sadržaje društvene i kulturne povijesti i dubrovačke fenomene dugoga trajanja – legende i svetačke kultove, crkveni i komunalni život, republikanski ustroj vlasti, urbanizam i graditeljstvo, bratovštine, vlastelu i staleški poredak, brodogradnju, pomorstvo i trgovinu, diplomaciju, književnost i umjetnost, privatni život itd. Knjiga je podijeljena na trinaest poglavlja koja na zanimljiv i nadahnut način prati i dopunjuje više od stotinu i pedeset nesvakidašnjih ilustracija. Knjiga je metodološki i sadržajno koherentna i čitljiva. Njezinoj privlačnosti doprinosi i sažetost jer je u njoj bogata i dramatična povijest Dubrovnika ispripovijedana u nešto više od stotinjak intrigantnih i primamljivih stranica.

# OGRANAK MATICE HRVATSKE U ĐAKOVU

**Blaženka Brlošić: *Na suvozačevom mjestu*, urednik: Ivan Kunštić, Ogranak Matice hrvatske u Đakovu, Đakovo, 2023.**

**PREDSTAVLJAČI: Ivan Kunštić, Robert Francem i Blaženka Brlošić**

Četvrta zbirka pjesama nagrađivanesuvremene hrvatske pjesnikinje Blaženke Brlošić, stvarana je s dugogodišnjim odmakom od prošle poetske knjige. Višeslojno je to djelo koje pruža raznovrsnim sadržajima načitanog i nagledanog autora i isto tako traži svojega potencijalno načitanoga i nagledanoga čitatelja da se pridruži ovom postmodernističkom plesu za dvoje. Autorica nastavlja već prikazanu dobru praksu opsjednutosti čitanjem knjiga i gledanjem filmova te nas na takav način pridobiva kao čitatelje i uvlači u samo sebi svojstven svijet. U njemu ona vješto isprepliće teme i problematike između stvarnih i izmišljenih ličnosti, stvarnosti/književnosti/filma, vlastitih opsjednutosti, problema, borbi i strahova, prikrivene/otkrivene strasti i seksualnosti, reminiscencije prošlosti i nesigurne budućnosti s junacima zlatnog doba Hollywooda i književnosti.

# OGRANAK MATICE HRVATSKE U GAREŠNICI

**Senka Slivar: *Buket od kopriva*, predgovor: Ljerka Car Matutinović, Ogranak Matice hrvatske u Garešnici, Garešnica, 2022.**

**PREDSTAVLJAČI: Zvonko Farago i Ljerka Car Matutinović**

U poetskom izričaju i doživljaju života i svijeta Senke Slivar životvorna snaga, pokretač i bit, izvorište svega lijepog, životne punine i smisla su ljubav i žudnja za ljubavlju neukrotive, iskonske životne snage, ljubavlju makar i izmaštanom, ali radosno (i utješno) pretočenom u stvaralačku pjesničku riječ kojom u svojim sugestivnim nastupima uvijek osvaja publiku. Ne pristaje na manje, na tamu, na besmisao prazna i nedostojna života. U zbirci komponiranoj u pet ciklusa: „Metronom“, „Rokoko“, „Prapočetak“, „Njedra kupačice“ i „Buket od kopriva“ slavi ljepotu i dostojanstvo čovjeka i ljubavi koja nas obogaćuje smislom i iskustvom i kad nas ožari poput koprive, a u današnjem kaosu je tako ponižena i obezvrijeđena. Let je svet, kaže pjesnikinja, naime: ljubav je sveta.

# OGRANAK MATICE HRVATSKE U GOSPIĆU

**Ana Lemić: *Sela i stanovi na Velebitu, svjedočanstva života od nastanka do nestanka* (II. dopunjeno izdanje), Synopsis d.o.o. Zagreb, Synopsis d.o.o. Sarajevo, Ogranak Matice hrvatske u Gospiću, Zagreb, 2023.**

**PREDSTAVLJAČI: Ana Lemić i Stjepan Sučić**

U knjizi na 848 stranica i oko 2000 fotografija opisana je ova najveća i najljepša hrvatska planina i ono što je bilo gotovo nepoznato, a to je – ŽIVOT. Odavno je opisan Velebitov raznoliki biljni i životinjski svijet bogat endemskim vrsama, u svijetu poznati krš, njegove biološke i krajobrazne raznolikosti. Ali naselja koja su poredana cijelom duljinom Velebita i na svim visinama ostala su skrivena oku javnosti. U surovom krajoliku i klimi živio je podgorac, primorac, gorštak gotovo samoodrživo dok se moglo. A, onda su malo po malo otišli. Ne zbog sebe. Navikli su, ali su potomcima htjeli pružiti lakši život. Danas ta sela samuju i propadaju u tišini. Ova knjiga im je spomenik kojega sam gradila više od 15 godina. Svakodnevno!

# OGRANAK MATICE HRVATSKE U GRUDAMA

***Čuvar, zaštitnik i anđeo knjige: Zbornik radova posvećen fra Anti Mariću uz njegov 70. Rođendan*, uredništvo: Mario Bušić, Gojko Jelić, Robert Jolić, Hercegovačka franjevačka provincija, Ogranak Matice hrvatske u Grudama, Ogranak Matice hrvatske u Širokom Brijegu, Mostar, 2022.**

**PREDSTAVLJAČI: Sanja Nikčević, Mario Bušić i f****ra Ante Marić**

Hercegovački franjevac Ante Marić, ujedno i književnik, omiljen je među narodom. Ovaj je zbornik nastao njemu u čast, u prigodi njegova 70. rođendana. Uz uvodnik provincijala Hercegovačke franjevačke provincije Uznesenja Blažene Djevice Marije fra Joze Grbeše i životopis fra Ante Marića, knjiga je podijeljena u nekoliko cjelina. U prvom dijelu su prilozi za biografiju fra Ante Marića s radovima Marija Bušića, fra Ike Skoke i Srećka Tomasa. Zatim su u drugom dijelu znanstveni radovi, izvori i poveznice. U tom su poglavlju pisali: Robert Jolić, Marija Marić Baković, Miran Palčok, Natalija Palac, Marinka Šimić, Katica Krešić, Irina Budimir, Damir Zorić, Ljerka Ostojić, Luciana Boban, Josip Grubeša, Jelena Jurčić i Blanka Kraljević. Treće poglavlje govori o fra Antinu književnom djelu i u tome su poglavlju radove objavili Perina Meić, don Ilija Drmić, Sanja Nikčević, Božidar Petrač, Anita Martinac, Milka Tica, Tihomir Nuić, Vlado Pandžić, Vinko Grubišić, Jadranka Bagarić, Petar Majić, don Dragan Filipović i Ivan Iko Dugandžić. Na kraju su svoje čestitke fra Anti za 70. rođendan uputili Miro Gavran, Marinko Sosa i fra Šimin Šito Ćorić. Na posljednjim stranicama *Zbornika* su svjetlopisi koji bilježe fra Antin život, njegove važne životne događaje i njegov rad. Zbornik ima 544 stranice.

# OGRANAK MATICE HRVATSKE U KARLOVCU

***Hrvatskih narodnih pripovijedaka knjiga II: Narodne pripovijetke iz grada Karlovca, sela Lokava, Delnica i trgovišta Vrbovskoga. Sabrao: Rudolf Strohal*, Ogranak Matice hrvatske u Karlovcu, Karlovac, 2023.**

**PREDSTAVLJAČICA: Marina Marinković**

Knjiga Rudolfa Strohala pod naslovom *Narodne pripovijetke iz grada Karlovca, sela Lokava, Delnica i trgovišta Vrbovskoga*, tiskana 1901. u Karlovcu (Tisak P. L. Weisera), raritet je u katalozima hrvatskih knjižnica, pa čak i onih u kojima bismo ju zbog zavičajna karaktera svakako očekivali, a ni pregled katalogā različitih antikvarijata diljem države ne daje mnogo rezultata. Već i samo zbog toga pretisak djela pokazao se nužnim u njegovu predstavljanju široj javnosti, u samoj dostupnosti svim ljubiteljima autentične riječi pisane hrvatskim mjesnim govorima u starijim inačicama kakve su danas posve potisnute. Usmene pripovijetke prikupljene terenskim radom Rudolfa Strohala obuhvaćaju šire područje zapadne Hrvatske, od Delnica do Karlovca.

# OGRANAK MATICE HRVATSKE U KLOŠTAR IVANIĆU

# I HRVATSKI INSTITUT ZA POVIJEST

***Pogled u prošlost – 920 godina povijesti Otoka Ivanich: Zbornik radova*, urednici: Jakša Raguž i Hrvoje Kekez, Ogranak Matice hrvatske u Kloštar Ivaniću i Hrvatski institut za povijest, Kloštar Ivanić, 2023.**

**PREDSTAVLJAČI: Jakša Raguž i Božidar Balenović**

U knjizi su objavljeni znanstveni radovi osam autora: Maje Cepetić Rogić, Hrvoja Petrića, Nataše Štefanec, Zorislava Horvata, Franje Emanuela Hoška, Stipice Grgića, Zdravka Dizdara, Domagoja Štefančića, koji su izlagani na znanstvenom simpoziju o 920. obljetnici Otoka Ivanicha (Grad Ivanić-Grad, Općina Kloštar Ivanić, Općina Križ).

# OGRANAK MATICE HRVATSKE U KRIŽEVCIMA

***Lirski referendum „I stihovi dišu“: Najdraže pjesme hrvatskih pjesnika po izboru čitatelja o 180. jubileju Matice hrvatske*, urednica: Renata Husinec, Ogranak Matice hrvatske u Križevcima, Križevci, 2022.**

**PREDSTAVLJAČI: Pavao Pavličić, Renata Husinec i Anja Šovagović-Despot (interpretira odabrane stihove)**

U knjizi *Lirski referendum „I stihovi dišu“* tiskane su najdraže pjesme hrvatskih pjesnika po izboru čitatelja prema sličnome projektu provedenom u Velikoj Britaniji 90-ih, sa željom da se dobije uvid u poetski ukus širokoga kruga čitatelja. U online anketi sudjelovala su 324 čitatelja koji su odabrali 133 pjesme 43 hrvatska pjesnika. Najviše glasova čitatelji su dali pjesmama Dobriše Cesarića, a najomiljenija pjesma postala je „Ti koja imaš nevinije ruke” Vesne Parun. Na drugom je mjestu Cesarićeva „Voćka poslije kiše”, a treće mjesto dijele Šimićeva „Opomena” i Ujevićeva „Igračka vjetrova”. Prvih deset mjesta očekivano zauzimaju i stihovi Silvija Strahimira Kranjčevića i Antuna Gustava Matoša. Križevački Ogranak Matice hrvatske objavio je ovu zbirku stihova o 180. jubileju Matice hrvatske na dar svim ljubiteljima lijepe riječi i hrvatskoj poeziji u čast.

# OGRANAK MATICE HRVATSKE U MOSTARU

***Josip Muselimović:* *To je tako*, urednici: Misijana Brkić-Milinković i Miro Petrović, Ogranak Matice hrvatske u Mostaru, HAZU u BiH, Udruga Zdravo društvo Mostar, Mostar, 2023.**

**PREDSTAVLJAČICA: Misijana Brkić-Milinković**

*To je tako* zbirka je kolumni i intervjua počasnoga predsjednika Ogranka Matice hrvatske u Mostaru Josipa Muselimovića, objavljivanih u *Večernjem listu* *BiH* tijekom 2021, 2022. i početkom 2023. godine. Također, uz sedamdesetak kolumni, u knjizi se nalaze i osvrti eminentnih predstavljača s dosadašnjih promocija knjiga akademika Muselimovića. Knjiga je svojevrsno svjedočanstvo jednoga vremena, te pruža sveobuhvatan uvid u društvene i ine okolnosti u kojima su živjeli i žive Hrvati u BiH, ali i donosi prikaze zanimljivih društvenih i kulturnih zbivanja te priče o ljudima i mjestima.

# OGRANAK MATICE HRVATSKE U OGULINU

**Milan Hanžek: *Zulejka*** – ***historijska drama u tri čina*, Ogranak Matice hrvatske u Ogulinu, Ogulin, 2023.**

**PREDSTAVLJAČ: Hrvoje Magdić**

Drama *Zulejka* napisana je prema staroj ogulinskoj legendi o nesretnoj ljubavi mlade Zulejke, kćeri kapetana ogulinske tvrđave Ivana Gušića, i časnika Milana Juraića. Radnja se odvija sredinom 16. stoljeća u Ogulinu. Zulejka i Milan zaljubljuju se još pri prvom susretu, kada je Juraić, kao zamjenik kapetana tounjske tvrđave, došao u Ogulin ne bi li zamolio njezinoga oca za pomoć u obrani protiv Turaka. Saznavši za njihovu ljubav, kapetan Gušić, koji je unatoč protivljenju Zulejke i njene majke još prije obećao ruku svoje kćeri starom časniku Pranku, odlučuje spriječiti svaki budući susret Zulejke i Milana. Iskoristivši situaciju, Gušić u dogovoru s Prankom postavlja Juraića na prvu crtu obrane, računajući da će tako podleći opasnosti od pogiblje. Plan se i ostvario, no ne onako kako je Gušić htio. Usred bitke, u želji da pomogne zapovjedniku Gušiću koji, uzaludno čekajući pomoć staroga Pranka, umalo nije poginuo od ruke Turaka, Juraić je teško ranjen. Po povratku iz bitke vojnike dočekuju Zulejka i njezina majka. Juraić ubrzo potom umire. Shrvana smrću svojega Milana, Zulejka odlučuje skončati i vlastiti život bacivši se s najvišega prozora kule u ponor. Dramski je tekst podijeljen na tri čina i četiri slike i popraćen ilustracijama.

# OGRANAK MATICE HRVATSKE U OZLJU

# I PUČKO OTVORENO UČILIŠTE KATARINA ZRINSKA

**Imbrih Luič: *Vračtva vsagdašnja domača (1746.)*, za pretisak priredio, tekst transkribirao, pogovor napisao i glosarij sastavio Alojz Jembrih, Pučko otvoreno učilište Katarina Zrinska – Ozalj, Ogranak Matice hrvatske u Ozlju, Ozalj, 2022.

PREDSTAVLJAČI: Alojz Jembrih, Zdenka Novosel i Stjepan Bezjak**

Izdanje je nastalo na temelju rukopisa koji pripada Ozaljskom književno-jezičnom kulturnom krugu, a koji je i dio sakralne, pavlinske provenijencije. Radi se o rukopisu *Vračtva vsagdašnja domača* pavlina Imbriha Luiča, Karlovčana iz 1746. godine koji je službovao u pavlinskom samostanu Svetice u Župi rođenja Blažene djevice Marije. Dok je tamo bio na službi skupljao je zapise o ljekovitim biljkama, liječenju i održavanju tijela prirodnim lijekovima. Tekst je pisan kajkavskim dijalektom s latinskim umecima. Izvornik ovoga djela čuva se u Hrvatskom državnom arhivu u Zagrebu.

# OGRANAK MATICE HRVATSKE U PETRINJI

**Domagoj Vuković: *Ponovno nastajanje grada*, urednik: Vladimir Krpan, Ogranak Matice hrvatske u Petrinji, Petrinja, 2022.**

**PREDSTAVLJAČI: Vladimir Krpan i Domagoj Vuković**

Iz recenzije (akademik Mladen Obad Šćitaroci): !Arhitekt i urbanist Domagoj Vuković desetljeća svoga profesionalnoga rada posvetio je Sisku, razmišljajući o gradu od keltskoga i rimskoga doba. Sisak je primjer grada gdje urbani razvoj nema kontinuitet već je skokovit. Povezujući arhitekturu i urbanizam s poviješću umjetnosti i poviješću Domagoj Vuković je postavio interdisciplinarno polazište za svoje razmatranje i promatranje grada Siska gdje je djelovao četiri desetljeća radeći na poslovima prostornog uređenja, graditeljstva i zaštite kulturnoga naslijeđa. S tim znanjem i iskustvom u suvremenoj izgradnji grada koja je stekao radeći na stručnim studijama, izložbama i brojnim objavljenim člancima, Domagoj Vuković je odredio polazišta za ovu knjigu. Knjiga *Ponovno nastajanje grada* prilog je urbanoj povijesti Siska i urbanoj kulturi Hrvatske koju pratimo više od 25 stoljeća. Knjiga proizlazi iz dosadašnjih spoznaja dopunjenih autorovim razmišljanjima o povijesnom razvoju grada.“

# OGRANAK MATICE HRVATSKE U PODSTRANI

**Mario Tomasović: *Bogu na čast nama na ponos*,urednik: Zoran Jurišić, Ogranak Matice hrvatske u Podstrani, Podstrana, 2022.**

**PREDSTAVLJAČI: Hrvojka Mihanović-Salopek i Zoran Jurišić**

Knjiga *Bogu na čast nama na ponos* ilustrirano je svjedočanstvo izgradnje crkve Gospe u Siti u Podstrani. U predgovoru Hrvojka Mihanović-Salopek piše: „Gospodin Mario Tomasović, dugogodišnji društveno-politički radnik, vrijedni turistički djelatnik i neumorni organizator, suosnivač i član Matice hrvatske u Podstrani te četrdesetogodišnji član župnog zbora Gospe od Zdravlja, priredio je knjižicu Bogu na čast, nama na ponos i u njoj opisao kronologiju inicijative i izgradnje crkve Gospe od Zdravlja u Podstrani. Ujedno je u ovom izdanju kroz uvodni tekst i fotodokumentaciju gospodin Tomasović prikazao bitne i nezaobilazne napore koje je u taj poduhvat uložio mjesni župnik don Zdravko Čulić, a njegovi poticaji su se plodonosno odrazili u hvalevrijednom radu svih župljana.“

Početak izgradnje crkve događa se početkom šezdesetih godina, kada Podstranci napuštaju stare kuće pod planinskom kosom Perun i sele bližu moru. Samim tim javlja se potreba izgradnje crkve uz novu cestu, tzv. Jadransku magistralu. Nekoliko je puta ured za urbanizam u Splitu odbio davanje lokacijske dozvole, da bi biskup Frane Franić pisao zamolbe, te je konačno 1967. Dobivena lokacijska dozvola. Prva na području tadašnje komunističke Splitsko-dalmatinske općine.

# OGRANAK MATICE HRVATSKE U SLATINI

***Mirko Jirsak i Slatina*: *Zbornik*, urednica: Zorica Varga, Ogranak Matice hrvatske u Slatini, Slatina, 2022.**

**PREDSTAVLJAČI: Zorica Varga, Ksenija Vujanović Juras i Danijel Vilček**

Njegujući posvećenost zavičajnicima i čuvajući kulturni identitet Slatine i slatinskog kraja, Ogranak Matice hrvatske u Slatini poklonio je Slatinčanima knjigu *Mirko Jirsak i Slatina* posvećenu našem zavičajniku, pjesniku, prozaiku, publicistu, novinaru i pedagogu Mirku Jirsaku. U njoj su objedinjeni i kronološkim slijedom prikazani svi sadržaji vrsnih poznavatelja Jirsakova stvaralaštva, koji su predstavljeni slatinskoj publici tijekom protekla dva desetljeća: tiskanje i predstavljanje zbirke pjesama *101 pjesma*, okrugli stol u povodu 100. obljetnice rođenja i 10. godišnjice smrti, „Dani Mirka Jirsaka“ koji se s nizom aktivnosti održavaju u studenome, mjesecu njegova rođenja, Natječaj „Mirko Jirsak“ za kratku socijalnu priču vezanu za Slavoniju. Drugi dio knjige sadrži 26 priča prvoga natječaja.

Budući da je tiskana u jubilarnoj 180. godini osnutka Matice hrvatske, Ogranak se ovom knjigom o svom zavičajniku pridružio obilježavanju ove velike Matičine obljetnice.

# OGRANAK MATICE HRVATSKE U VIROVITICI

**Natalija Bajer: *Svakodnevno: zbirka kratkih priča*, urednik: Tibor Martan, Ogranak Matice hrvatske u Virovitici, Virovitica, 2023.**

**PREDSTAVLJAČICA: Slavica Sarkotić**

Zbirka kratkih priča *Svakodnevno* autorice Natalije Bajer sadrži 31 priču iz svakodnevnog života, čine kolaž priča o ozbiljnim temama (bolest, obiteljski i socijalni problemi) i humoreski, uz nekoliko priča putopisne tematike, podijeljenih u pet cjelina. Autorica knjige želi poslati snažnu poruku da hrabrost u suočavanju sa životnim problemima i ljubav uvijek nadvladaju teškoće s kojima se pojedinac mora suočiti.

# OGRANAK MATICE HRVATSKE U ZADRU

***Fenomen glagoljice: Zbornik radova s međunarodnog znanstvenog skupa FENOMEN GLAGOLJICE održanog u Biogradu i u Zadru 12. i 13. svibnja 2017.,* urednici: Božo Došen i Josip Lisac, Ogranak Matice hrvatske u Zadru, Grad Biograd na Moru, Biograd – Zadar, 2022.**

**PREDSTAVLJAČI: Božo Došen, Josip Lisac, Tomislav Galović i Ivan Knez**

*Fenomen glagoljice*, zbornik je radova s međunarodnoga znanstvenoga skupa „Fenomen glagoljice“ održanoga u Biogradu i Zadru, 12. i 13. svibnja 2017. Zbornik se sastoji od 28 znanstvenih radova. Autori su temi glagoljaštva pristupali s različitih aspekata. Zbornik su objavili Ogranak Matice hrvatske u Zadru i Grad Biograd na Moru.

# OGRANAK MATICE HRVATSKE U ZAPREŠIĆU

**Stanko Špoljarić: *Monografija Drago Jančić*, Ogranak Matice hrvatske u Zaprešiću, Zaprešić, 2022.**

**PREDSTAVLJAČI:** **Mirko Ivanjek, Čedo Ostreš i Stanko Špoljarić**

Nakon Monografije *Dragutin Grgas Beli*, Ogranak Matice hrvatske u Zaprešiću nastavio je s objavljivanjem monografija istaknutim zaprešićkim umjetnicima. Drago Jančić cijeli je život posvetio slikarstvu i keramici te je autor brojnih skupnih i samostalnih izložbi. Monografija obuhvaća sve faze njegova djelovanja, bogata je fotografijama, a autor tekstova je Stanko Špoljarić, izvrsni poznavatelj hrvatske likovne umjetnosti.